Els signants fan una crida perquè les mesures contra el coronavirus "no suposin un augment de la militarització dels territoris" o de la persecució de líders socials.
Comunitat indígena a Guatemala, l'any 2019.
El Govern de Catalunya s'ha adherit al comunicat conjunt que han emès aquest dimecres els programes de protecció de persones defensores de drets humans de l'Estat espanyol amb motiu de l'agreujament de la seva situació de risc arran de la pandèmia de la COVID-19.
L'escrit denuncia que la crisi del coronavirus té " majors impactes en les poblacions en situació de vulnerabilitat ", entre les quals hi ha les persones que defensen els drets humans.
A més de Catalunya, signen el comunicat les entitats i administracions públiques que coordinen aquests programes a Astúries i al País Basc, així com a les ciutats de Barcelona i València.
Davant dels impactes de la pandèmia sobre el col·lectiu de defensors i defensores, el comunicat fa una crida als governs i les autoritats corresponents perquè les mesures per fer front a la crisi sanitària " no suposin un augment de la militarització dels territoris, del control social o de la persecució i repressió d'activistes i líders socials ".
A més, s'uneix al posicionament d'experts de les Nacions Unides que insta els estats a evitar que aquest context sigui utilitzat per " silenciar " les persones defensores, així com perquè abordin la pandèmia amb " un enfocament cooperatiu, global i basat en drets humans ".
En el text, els signants es mostren preocupats pel fet que el confinament està generant " un augment de les crisis humanitàries que ja patien moltes comunitats ", així com un increment de " la vulnerabilitat de líders i lideresses socials, que es converteixen en «objectius fàcils» en no poder canviar d'ubicació ".
El comunicat aborda la situació específica a Colòmbia, El Salvador, Hondures, Guatemala i Mèxic, països on les mesures de protecció disminueixen mentre la violència contra aquest col·lectiu tampoc cessa durant la quarantena.
De fet, l' Agència Catalana de Cooperació al Desenvolupament ja va expressar la seva preocupació per la intensificació de la violència i les amenaces contra persones defensores dels drets humans i líders comunitaris a Colòmbia.
Per aquests motius, els signants del comunicat conjunt també sol·liciten que s'investiguin els assassinats i agressions contra persones defensores de drets humans durant la crisi de la COVID-19, així com que " es mantingui una interlocució directa amb els col·lectius " i també, més concretament, que " es protegeixi la salut de les preses i presos polítics " en aquest context.
Els signants són el Programa Català de Protecció a Defensors i Defensores dels Drets Humans de la Generalitat de Catalunya i la Comissió Catalana d'Ajuda al Refugiat; el Programa Asturià d'Atenció a Víctimes de la Violència a Colòmbia; el Programa Basc de Protecció Temporal per a Defensors i Defensores dels Drets Humans del Govern basc, l'Agència Basca de Cooperació al Desenvolupament i CEAR-Euskadi; el Programa municipal Barcelona protegeix periodistes de Mèxic de l'Ajuntament de Barcelona i la Taula per Mèxic; i el Programa Valencià de Protecció Integral i d'Acollida de Defensors i Defensores de Drets Humans de l'Ajuntament de València i CEAR-País Valencià.
Convocatòria extraordinària del programa català
La situació de la crisi actual està afectant directament el desenvolupament del Programa Català de Protecció a Defensors i Defensores dels Drets Humans, que ha hagut de posposar l'acollida de tres persones defensores prevista en l'edició de 2020.
A més, també s'ha detectat que persones que ja es trobaven temporalment a Catalunya o a l'Estat espanyol en el moment de la declaració de l'estat d'alarma s'han vist obligades a quedar-se.
Davant d'això, la Generalitat ha obert una presentació extraordinària del Programa per acollir tres defensors i defensores de drets humans durant un període d'entre tres i sis mesos que ja siguin a l'Estat i que no puguin retornar al seu país d'origen amb garanties a causa de la pandèmia.
Aquesta convocatòria de candidatures no substitueix l'edició de 2020 que, de moment, ha quedat aturada fins a nou avís.
En aquest context, el Govern de Catalunya referma el seu compromís amb la protecció de defensors i defensores dels drets humans, que és una prioritat tant de la Direcció General de Cooperació al Desenvolupament com de l'Agència Catalana de Cooperació al Desenvolupament plasmada en diverses línies de treball de l'executiu català.